લિપિની સારવાર સારી રીતે ચાલુ થઈ ગઈ. જરૂરી બ્લડ ટેસ્ટ્સ, યુરિન ટેસ્ટ, સમયાંતરે સોનોગ્રાફીની તપાસ આ બધું ચાલતું રહ્યું. લિપિને સાત મહિના પૂરા થવા આવ્યા. એ રૂટિન ચેકઅપ માટે દવાખાને ગઈ, સાથે એનાં સાસુમા પણ હતાં. ડોક્ટરે બ્લડપ્રેશર માપ્યું, વજનમાં થયેલો વધારો નોંધ્યો. પછી લિપિને ટેબલ ઉપર સુવડાવીને પેટ પરથી તપાસ કરી. ગર્ભનો વિકાસ સાત મહિના પ્રમાણે યોગ્ય હતો. ગર્ભસ્થ શિશુની સ્થિતિની તપાસ કરવામાં ડોક્ટરને કંઈક અસામાન્ય જેવું લાગ્યું. જોકે, એમના ચહેરા પર ચિંતા જેવું કંઈ પ્રગટ્યું નહીં, પણ એમણે તરત જ નર્સને સૂચના આપી, ‘સિસ્ટર, આ પેશન્ટની સોનોગ્રાફી કરવી પડશે. એને બાજુના રૂમમાં લઈ જાવ.’